Eiropas Parlamenta 2007. gada 26. aprīļa rezolūcija par Krieviju



Oficiālais Vēstnesis 074 E , 20/03/2008 Lpp. 0784 - 0786



P6_TA(2007)0169 Nesenā demonstrāciju apspiešana Krievijā Eiropas Parlamenta 2007. gada 26. aprīļa rezolūcija par Krieviju Eiropas Parlaments, - ņemot vērā mērķi konsolidēt demokrātiju un politiskās brīvības Krievijas Federācijā, kas noteikts Partnerības un sadarbības nolīgumā starp Eiropas Kopienām un to dalībvalstīm, no vienas puses, un Krievijas Federāciju, no otras puses [1], kurš stājās spēkā 1997. gadā un kura termiņš izbeidzas 2007. gadā, - ņemot vērā ES un Krievijas dialogu cilvēktiesību jomā, - ņemot vērā iepriekšējās rezolūcijas par Krieviju, it īpaši 2006. gada 25. oktobra rezolūciju par ES un Krievijas attiecībām pēc krievu žurnālistes Annas Poļitkovskas slepkavības [2], un 2006. gada 13. decembra rezolūciju par 2006. gada 24. novembrī notikušo ES un Krievijas augstākā līmeņa sanāksmi [3], - ņemot vērā Reglamenta 115. panta 5. punktu, A. tā kā Krievijas opozīcijas pārstāvji 2007. gada 14. aprīlī pulcējās Puškina laukumā Maskavā; tā kā t. s. opozicionāru gājienu organizēja koalīcija "Cita Krievija", kurā apvienojušās vairākas opozīcijas grupas ar dažādiem politiskajiem uzskatiem; B. tā kā dažas minūtes pēc tam, kad sākās gājiens, 2000 protesta demonstrācijas dalībniekiem pretī stājās drošības spēki, kuru skaits vairāk nekā četras reizes pārsniedza demonstrācijas dalībnieku skaitu un kuri īsā laikā izklīdināja aktīvistus, sitot un īslaicīgi aizturot tos, kas centās izlauzties cauri drošības spēku izveidotajai demonstrantu kontroles līnijai; C. tā kā aizturēto vidū bija "Apvienotās pilsoņu frontes" līderis, bijušais pasaules šaha čempions Garijs Kimovičs Kasparovs un Krievijas pirmā pēcpadomju reformistu premjerministra meita Marija Gaidara; bijušajam premjerministram Mihailam Mihailovičam Kasjanovam izdevās izvairīties no aresta tikai tāpēc, ka viņa miesassargi palīdzēja viņam aizbēgt; tā kā daudzi žurnālisti, tostarp ARD korespondents Stefans Stučliks, kas mēģināja dokumentēt notikumus, lai tos izplatītu Rietumos, arī saņēma sitienus un tika arestēts; D. tā kā 2007. gada 15. aprīlī Sanktpēterburgā līdzīgā veidā tika izklīdināts daudz mazāka apmēra protests, ko organizēja tas pats grupējums, un Gariju Kimoviču aizturēja jau pirms protesta sākšanās, savukārt dažus demonstrantus arestēja, kad viņi devās uz notikuma vietu; E. tā kā Krievijas cilvēktiesību ombuds Vladimirs Petrovičs Lukins izteicās, ka, pēc viņa domām, abās minētajās pilsētās policija ir pārsniegusi pilnvaras, un tā kā Sanktpēterburgas gubernatore Valentīna Ivanovna Matvijenko lika veikt izmeklēšanu par cilvēktiesību pārkāpumiem Sanktpēterburgas gājiena laikā; F. tā kā Krievijas varas iestādes jau ir sākušas sagatavošanas darbus parlamenta un prezidenta vēlēšanām, palielinot spiedienu uz opozīcijas grupām un nevalstiskajām organizācijām, lai tās atturētu no jebkādas rīcības, kas vērsta pret pašreizējo prezidentu un valdību, un lai novērstu to, ka plašsaziņas līdzekļi ziņo par šādām darbībām; G. tā kā demokrātija Krievijā ir novājināta, jo īpaši, pakļaujot valdības kontrolei visus galvenos TV kanālus un lielāko daļu radiostaciju, izplatoties pašcenzūrai drukātajos plašsaziņas līdzekļos, ieviešot jaunus ierobežojumus attiecībā uz tiesībām organizēt publiskas demonstrācijas un pasliktinoties NVO darbības videi; H. tā kā tiesības brīvi pulcēties ir to demokrātijas principu un cilvēktiesību standartu neatņemama daļa, ko Krievija ir apņēmusies ievērot un par ko tā atkārtoti paudusi savas saistības; tā kā šie principi un vērtības ir arī ES un Krievijas stratēģisko partnerattiecību pamatā; I. tā kā Krievijas Federācija kā Apvienoto Nāciju Organizācijas, Eiropas Drošības un sadarbības organizācijas un Eiropas Padomes dalībvalsts ir apņēmusies ievērot vārda brīvību un pulcēšanās brīvību; tā kā šo principu ievērošana ir īpaši svarīga, ņemot vērā to, ka Krievijā tuvojas vēlēšanas, 1. stingri nosoda pārmērīgu spēka izmantošanu no Krievijas policijas spēku puses pēdējās nedēļas nogales demonstrācijās Maskavā un Sanktpēterburgā un aicina Krievijas varas iestādes pildīt starptautiskās saistības un ievērot vārda brīvību un pulcēšanās brīvību; 2. jo īpaši nosoda drošības spēku represīvās darbības attiecībā uz žurnālistiem, kas veic savus profesionālos pienākumus; uzskata par nepieņemamiem šādus uzbrukumus plašsaziņas līdzekļiem; 3. aicina Krievijas varas iestādes veikt izmeklēšanu par cilvēktiesību pārkāpumiem abu demonstrāciju laikā un noteikt par pārkāpumiem atbildīgās personas un saukt tās pie atbildības; 4. aicina Krievijas Valsts Domi izveidot darba grupu, lai izmeklētu to, kāpēc šāds spēks tika vērsts pret miermīlīgiem demonstrantiem; 5. pieprasa Komisijai un Padomei, tiekoties ar Krievijas valdības pārstāvjiem, jo īpaši nākamajā ES un Krievijas augstākā līmeņa sanāksmē, kas notiks 2007. gada 18. maijā Samarā, skaidri paust minētos apsvērumus; 6. aicina Krievijas vadību darīt visu iespējamo, lai novērstu šādas nožēlojamas prakses atkārtošanos, jo īpaši, tuvojoties nākamajām prezidenta un domes vēlēšanām, un garantēt visām politiskajām partijām un kustībām iespēju piedalīties demokrātijas procesā; aicina Centrālo vēlēšanu komisiju un Krievijas tiesu iestādes būt modrām, objektīvām un taisnīgām, kontrolējot vēlēšanu kampaņu un pašu vēlēšanu procesu; 7. pauž satraukumu par aizvien biežāk vērojamo Krievijas varas iestāžu praksi izmantot pārmērīgu spēku pret opozīcijas aktīvistiem, jo tas rada nopietnas bažas par demokrātiju un cilvēktiesību ievērošanu Krievijas Federācijā; 8. atkārtoti aicina pastiprināt ES un Krievijas dialogu par cilvēktiesībām, lai padarītu to efektīvāku un rezultatīvāku, pilnībā iesaistot visos tā līmeņos Eiropas Parlamentu, nolūkā nostiprināt minēto jaunajā partnerības un sadarbības nolīgumā, kura apspriešana drīz sāksies; 9. uzsver, ka, lai panāktu jūtamu attīstību attiecībā uz demokrātiju Krievijā, ES kopējā politika un dalībvalstu divpusējās attiecības ar Krieviju ir jāīsteno, ievērojot vienotus principus un nostājas; 10. prasa, lai Krievijas varas iestādes parlamenta un prezidenta vēlēšanu sagatavošanās posmā pilnā mērā ievēro Eiropas Drošības un sadarbības organizācijas un Eiropas Padomes noteiktos demokrātijas standartus un principus; aicina Eiropas Padomi izmeklēt cilvēktiesību pārkāpumus Maskavas un Sanktpēterburgas demonstrācijās; 11. uzdod priekšsēdētājam nosūtīt šo rezolūciju Padomei, Komisijai, Eiropas Padomei un Krievijas Federācijas valdībai un parlamentam. [1] OV L 327, 28.11.1997., 1. lpp. [2] Pieņemtie teksti, P6_TA(2006)0448. [3] Pieņemtie teksti, P6_TA(2006)0566. --------------------------------------------------